  Виталий Пронин 4-тӥ феврале нырысьсэ пусйим Йӧскалык печатьлэсь нуналзэ. Со улсын Кун Кенеше сӥё-дано ужрадэ люкаськылӥзы анай кылын гожъяськись журналистъёс, внештатной корреспондентъёс. Газетчиос понна пӧртэм ужрадъёс чакламын вал. Кун Кенешын данъязы шаерысьтымы анай кылын гожъяськись журналистъёсты Туспуктӥз Максим Егоров 4-тӥ февралез календарьысь дано нуналэн лыдъяны кичӧлтонэн кылем арын потӥз вал Кун Кенешысь Наукая, дышетонъя, культурая, нациосын ужан политикая комиссия. Йӧскалык печатьлэн нуналызлы 4-тӥ февраль юнме шорысь быръемын ӧй вал: 1915-тӥ арын та нуналэ потӥз удмурт кылын нырысетӥез газет — «Войнаысь ивор». Туннэ нуналлы шаерамы удмурт кылын 7 газет-журналъёс пото, асьсэ удмурт ватсэтъёссэс потто куд-ог ёрос газетъёс но, вӧлме бигер кылын «Янарыш» газет. Анай кылын гожъяськисьёсты Кун Кенешлэн, пӧртэм ведомствоослэн сӥё-дано грамотаосынызы, таукаронъёсынызы пусйизы Кун Кенешлэн Тӧроез Владимир Невоструев, Кун Думаысь депутатъёс Андрей Исаев, Алексей Загребин, Федерация Кенешысь сенатор Юрий Фёдоров, Печатья но ивор вӧлмытонъя агентстволэн кивалтӥсез Александр Валов, нациосын ужан политикая министр Лариса Буранова, «Удмурт Кенеш» огазеяськонлэн тӧроез Татьяна Ишматова. Озьы ик ужрад дыръя данъямын вал Эрик Батуев нимо премилэн лауреатэз. Туэ нырысьсэ со данъетэн пусъемын ӟуч гожъяськись — историк, «Иднакар» журналэз поттӥсь Алексей Коробейников. Со 500-лэсь трос научной статьяослэн, 125-лэсь уно книгаослэн авторзы. Эрик Батуев нимо премилэн лауреатэз нырысьсэ луиз ӟуч гожъяськись Алексей Коробейников — Анай кылын потӥсь газетъёс калыклэсь асваланзэ ӝутон понна бадӟым уж нуо. Куд-ог ёросъёсысь газетъёс, уката ик удмурт кылын потӥсьёсыз, огшоры ивор вӧлмытӥсьёс гинэ ӧвӧл, соос утё, азинто калык сям-йылолъёсты, тодмато ёросысь адӟем карымон адямиосын, предприятиосын. Газет бамъёс лыдӟисьлы луонлык сёто кылбуръёсын, веросъёсын уртчись мылкыдзэ ӧръяны, — шуиз В. Невоструев. Кун Кенешлэн Тӧроез иворчиослы тау кариз парламентлэсь ужзэ валаса возьматэмзы понна. Пусйиз: парламентлэн ужаз пӧртэм вакытъёсы тыршизы журналистъёс но гожъяськисьёс. Кылсярысь, УАССР-ысь Верховной Советлэн нырысетӥ ӧтчамезлэн кивалтӥсез вал «Удмурт коммуна» газетлэн редакторез Николай Разенов. Гожъяськись Геннадий Красильников 2 пол депутатэ бырйылэмын, 1960-тӥ аръёсы Верховной Советэн кивалтӥз. В. Невоструев тау шуиз внештатной авторъёслы но, соос газетэз пӧртэм иворъёсын узырмыто шуыса. Алексей Загребин журналистлэсь история понна бадӟым кулэлыксэ пусйиз. Шуиз: журналистика мӧзмыт луыны кулэ ӧвӧл, со кулэ шумпоттыны, тунсыко луыны, но со вакытэ ик сюлмаськытӥсь ужпумъёсты ӝутыны. — Туала журналист — со кылдытӥсь, пӧрмытӥсь, — ватсаз депутат А. Исаев. — Трос ужпумъёс сэрттӥсько-пертчисько журналистъёслэн материалъёссы бере. Удмурт печатьлэн сюресэз сярысь вераз Удмурт кун университетысь Удмурт кылосбуръя, финно-угроведениея но журналистикая институтысь дышетӥсь, тодосчи Александр Шкляев. — Удмурт газетъёс котьку висъяськылӥзы литератураен ваче ки мынэменызы, — шуиз Александр Григорьевич. — Газетъёсты лэсьтӥзы, азинтӥзы нимо-дано гожъяськисьёс Трофим Борисов, Кедра Митрей, Даниил Майоров но мукет дано удмурт пиос. Туннэ но газетъёсын ӧжыт ӧвӧл кылбурчиос, гожъяськисьёс. Журналистъёс, материалъёссы лыдӟымон, тунсыко мед луозы шуыса, кылзы бордын трос ужаны кулэ. — Туннэ журналистъёс газет-журнал гинэ уг потто, соос анай кылэз утён но азинтон понна кыл куто, — шуиз нациосын ужан политикая министр Лариса Буранова. — Удмурт кылын газет-журналъёс пото ке, кыл улэ, нош кыл улэ ке — улэ калык но. Интернет котыр улонмес басьтэ ке но, газет-журналъёслэн асьсэлэн интызы. Кыӵе умой, али гинэ печатьысь потэм газет сьӧры пуксьыса, улон шоры учкыны, малпаськыны. Удмурт газетъёсты-журналъёсты кие кутыса, валаськод, макем отын ваньмыз сюлме пырымон гожтэмын. Материалъёсысь адямиос тыныд матын луо, соосты тодытэк но яратыны кутскиськод кадь, ваньзэ тае уз вошты нокыӵе Интернет. — Анай кылъёсын потӥсь газетъёс туннэ ивор вӧлмытон, газет понна газет поттон гинэ ӧвӧл, соос — калыклэсь сюлмаськонъёссэ, вазиськонъёссэ люкасьёс, сэрттӥсь-пертчисьёс, — шуиз Йӧскалык прессалэн юртэныз кивалтӥсь, «Удмурт дунне» газетлэн валтӥсь редакторез Зинаида Рябинина. — Интернет-изданиос пӧлын газетъёслы улыны капчи ӧвӧл, озьы ке но ми арнялы быдэ потӥськом, тиражъёсмес возьыны тыршыса, калыклы кулэ луись проектъёсты улонэ пыӵатӥськом. Ми ум куриське мултэс саклык, но йӧскалык печатьлэн нимаз нуналыз кылдӥз шуыса, туж шумпотӥськом. Лыдӟисьёслэн нимынызы вераськиз Трофим Борисов югдытӥсьлэн ӵыжы-выжыез — Алнаш ёросысь Удмурт Кизекгуртысь автормы Раиса Корепанова. Со тау кариз удмурт газетъёслы огшоры ужась калык сярысь гожъямзы, лыдӟисьёслэсь материалъёссэс поттэмзы понна. Лыдӟисьёсмы Ижкарысь йӧ скульптураосын тодматскизыСӥё-дано нуналэз азинтыса, вань мылкыд карисьёс пыриськыны быгатӥзы Йӧскалык прессалэн юртэныз радъям «Йырсын» визь сынанэ. Юанъёслы валэктонъёс утчазы лыдӟисьёслэн, журналистъёслэн, внештатной корреспондентъёслэн командаоссы, оглом визьмо луон понна нюръяськиз 5 команда. Ужрад йылпумъяськиз Удмурт театрын «Чупчи крезь» спектаклен. Вань мылкыд карисьёс быгатӥзы театрысь артистъёсын туспуксьыны. Озьыен, Йӧскалык печатьлэн нуналыз календарьысь огшоры лыдпусэн уз ни кыльы, со милемлы, журналистъёслы, анай кылмес утёнын эшшо но тыршыса ужаны мылкыд пыӵатӥз. Тӥледын, лыдӟисьёс, со кыл кутонэз валче нуыны тыршом. Ангелина Снигирёва Туспуктэмъёсыз Максим Егоровлэн  